b'\n_START_ARTICLE_\nAlojz Pra\xc5\xa1nikar\n_START_SECTION_\n\xc5\xbdivljenjepis\n_START_PARAGRAPH_\nAlojz Pra\xc5\xa1nkar izhaja iz stare strojarske dru\xc5\xbeine. V Kamniku se je tudi sam izu\xc4\x8dil strojarstva, se 19 leten poro\xc4\x8dil s Terezijo \xc5\xa0porn in prevzel lepo posestvo njene tete v Mekinjah. Podjeten in naravno nadarjen je za\xc4\x8del z \xc5\xbeeninim sorodnikom \xc5\xa0pornom prevzemati manj\xc5\xa1a gradbena dela, kakor npr. restavracijo cerkve sv. Primo\xc5\xbea nad Kamnikom, gradnjo cest in mostov po Kranjskem in Koro\xc5\xa1kem. Leta 1857 je prevzel gradnjo raznih objektov kamni\xc5\xa1ke \xc2\xbbsmodni\xc5\xa1nice\xc2\xab\xc2\xa0(sedaj KIK Kamnik) in njenega ve\xc4\x8d kilometrov dolgega obzidja. Zaradi la\xc5\xbeje gradnje je leta 1857 postavil v Mekinjah pri Kamniku tovarno cementa (takrat druga taka tovarna v Avstriji) in opekarno. Bil je graditelj \xc5\xbeelezni\xc5\xa1kih prog v \xc5\xa0vici in Avstro-Ogrski. 14. maja 1889 je skupaj z baronom Lazarinijem pridobil koncesijo za gradnjo prve lokalne \xc5\xbeeleznice na Kranjskem: Ljubljana (\xc5\xa0i\xc5\xa1ka)\xe2\x80\x93Kamnik. Tri dni kasneje je skupaj z Lazarinijem ustanovil delni\xc5\xa1ko dru\xc5\xbebo \xc2\xbbLokalna \xc5\xbeeleznica Ljubljana - Kamnik\xc2\xab\xc2\xa0s sede\xc5\xbeem na Dunaju. Proga je bila dana v redni promet 28. januarja 1891._NEWLINE_Pra\xc5\xa1nikar je gradil tudi zdravili\xc5\xa1\xc4\x8da. Tako je v Kamniku 1876 zgradil \xc2\xbbPra\xc5\xa1nikarjevo kopali\xc5\xa1\xc4\x8de in zdravili\xc5\xa1\xc4\x8de\xc2\xab\xc2\xa0t. i. Kurhaus, kjer so zdravili po metodi Kneippovega zdravljenja.\xc5\xa0e pred tem pa je 1868 kupil Medijo pri Izlakah in 1877 zgradil prijetno zdravili\xc5\xa1\xc4\x8de z jamskim kopali\xc5\xa1\xc4\x8dem in plavalnim bazenom s termalno vodo, ki ima temperaturo med 24 in 26 \xc2\xb0C, dana\xc5\xa1nje Medijske toplice._NEWLINE_Njegov sin Alojzij (1857-1938) je slu\xc5\xbeboval na Dunaju kot obratni ravnatelj Ju\xc5\xbene \xc5\xbeeleznice, vnuk Kamilo (1884-1949) pa je postal znan avstrijski arheolog.'